Kuritegu (Taani teleseriaal)

"Kuritegu" (taani "Forbrydelsen") on Taani telesari. Sarja looja on Søren Sveistrup ja see valmis DRi ja ZDFi koostöös. Sari oli esmakordselt eetris 7. jaanuaril 2007 Taani kanalil DR1 ja sarja eetriõigused on müüdud paljudesse riikidesse. 

Sarja tegevustik leiab aset Kopenhaageni politseijaoskonnas ning keskendub juhtivinspektor Sarah Lundile ja tema meeskonnale. Igal hooajal uuritakse üht juhtumit ja ühes tund aega kestvas jaos kaetakse ööpäev juurdlusest. Sari on tuntud ootamatute süžeepöörete ja hooajapikkuste tegevustike poolest. 

Sari sai populaarseks nii Taanis kui ka välismaal. Sari on eetris olnud üle kogu maailma ja see on saanud auhindu, sealhulgas ka BAFTA auhinna ja Emmy.

Eestis on sarja näidanud Eesti Televisioon.

Tootmine

Kirjutamine

Sarja autor ja peastsenarist Søren Sveistrup tegi koostööd Sarah Lundi osatäitja Sofie Gråbøliga, et luua Lundi karakter. Kui stsenaristid kavatsesid sarja sisse kirjutada, et Lundil võis olla afäär kohaliku poliitiku ja peamise kahtlusaluse Troels Hartmanniga, tormas Gråbøl stsenaristide büroosse. Pärast nendega vestlemist otsustasid stsenaristid Lundi ja Hartmanni afääri sissekirjutamisest loobuda.

Filmimine

Sofie Gråbøli jaoks oli emotsionaalselt ükskõikse Lundi näitlemine alguses keeruline. Ta sai sellega hakkama, kui taipas, et ainsad inimesed, kes sarnanesid Lundiga, olid mehed, keda ta tundis. Ta hakkas "käituma nagu mees" seni, kuni tegelane hakkas ilmet võtma.

Esimese hooaja filmimise ajal hoidis Sveistrup mõrvari isiku ja isegi mõned süžeepöörded osatäitjate, sealhulgas ka Gråbøli eest saladuses. Gråbølile öeldi vaid, et tema tegelaskuju pole mõrvar. Näitlejad said stsenaariumid kätte sarja osade kaupa ja lühikest aega enne selle filmimise alustamist.

Esimene hooaeg
Sisu
Juhtivinspektor Sarah Lund ootab oma viimast päeva Kopenhaageni politseis, et seejärel kolida Rootsi ja asuda tööle Rootsi politseisse. Ootamatult lüüakse ta plaanid segamini. 19-aastane Nanna Birk Larsen jääb kadunuks ja leitakse vägistatult ja mõrvatult. Lund peab koos inspektor Jan Meyeriga juurdlust juhtima hakkama ja varsti avastatakse, et mõrvar on väga tark ja ohtlik. 
Samal ajal on kohalik poliitik Troels Hartmann räpase valimisvõitluse keskmes. Ootamatult seovad asitõendid ta Lundi juurdlusega, mis keerab valimiskampaaniale tuure juurde. Kõige selle keskel üritavad Nanna sõbrad ja pere neiu surmaga toime tulla.
20 päeva jooksul jätavad Lund ja Meyer üksteise järel kahtlusaluseid kõrvale ja üritavad mõrvarit jahtides toime tulla vägivalla ja poliitilise survega.

Osatäitjad

 Sofie Gråbøl – juhtivinspektor Sarah Lund
 Søren Malling – inspektor Jan Meyer
 Lars Mikkelsen – poliitik Troels Hartmann
 Marie Askehave – Hartmanni nõunik ja kallim Rie Skovgaard
 Bjarne Henriksen – Nanna isa Theis Birk Larsen
 Ann Eleonora Jørgensen – Nanna ema Pernille Birk Larsen
 Michael Moritzen – Hartmanni kampaaniajuht Morten Weber
 Nicolaj Kopernikus – Theis Birk Larseni kolleeg ja parim sõber Vagn Skærbæk
 Bent Mejding – linnapea Poul Bremer
 Farshad Kholghi – Nanna õpetaja Rama
 Morten Suurballe – juhtivinspektor Lennart Brix

Teine hooaeg

Sarja teine hooaeg, "Kuritegu II", leiab aset kaks aastat pärast esimese hooaja sündmusi ja koosneb kümnest jaost.

Sisu

Pärast Larseni mõrvajuurdluse lõppu on Sarah Lundi auastet alandatud ja ta töötab Lõuna-Taanis Gedseri linnas passikontrollis. Ootamatult külastab teda Lundi eelmise ülemuse Lennart Brixi ülesandel inspektor Ulrik Strange, kes palub ta abi advokaat Anne Dragsholmi mõrva lahendamisel. Kuigi alguses pole Lund sellest huvitatud, otsustab ta siiski juurdlusega liituda ja avastab peagi, et peamine kahtlusalune, Dragsholmi abikaasa, ei ole mõrvar. Samal ajal kahtlustab Taani uus justiitsminister Thomas Buch, et tema eelkäija aitas kinni mätsida Afganistani massimõrva, kus osalesid Taani sõdurid. 

Osatäitjad

 Sofie Gråbøl – endine juhtivinspektor Sarah Lund
 Morten Suurballe – üleminspektor Lennart Brix 
 Mikael Birkkjær – inspektor Ulrik Strange 
 Nicolas Bro – justiitsminister Thomas Buch 
 Kurt Ravn – peaminister Gert Grue Eriksen 
 Ken Vedsegaard – Vanemseersant Jens Peter Raben
 Carsten Bjørnlund – major Christian Søgaard 
 Stine Prætorius – Louise Raben 
 Preben Kristensen – Carsten Plough 
 Charlotte Guldberg – Karina Munk Jørgensen 
 Flemming Enevold – Torsten Jarnvig:
 Jens Jacob Tychsen – Erling Krabbe 
 Igor Radoslavjevic – Said Bilal

Kolmas hooaeg

Sisu

Sarja viimasel hooajal viib kolmikmõrv Lundi majanduskriisi käes vaevlevasse finantskogukonda. Lundil on ambitsioonid uuele elustiilile ja ametikõrgendusele, aga samal ajal peab ta vaeva nägema, et säilitada suhted oma poja Markiga. Juurdlus viib ta kokku julgeolekus töötava endise kallima Mathias Borchiga. Kui Emilie Zeuthen, rikka ärimehe tütar röövitakse, on valitsus kokkukukkumise äärel, sest peaminister, kes sõltub majandusreformide läbiviimisel Zeutheni toetusest, avastab, et ta enda poeg on juurdlusse segatud. Kui tüdruk leitakse ja inimröövija surma saab, annab Lund oma parima, et sarimõrvar, keda ta jälitab, karistuseta ei pääseks.

Osatäitjad

 Sofie Gråbøl – Sarah Lund
 Nikolaj Lie Kaas – Mathias Borch
 Morten Suurballe – Lennart Brix
 Sigurd Holmen le Dous – Asbjørn Juncker
 Anders W. Berthelsen – Robert Zeuthen
 Helle Fagralid – Maja Zeuthen
 Stig Hoffmayer – Niels Reinhardt
 Olaf Johannessen – Kristian Kamper
 Jonatan Spang – Kristoffer Kamper
 Trine Pallesen – Karen Nebel
 Tammi Øst – Birgit Eggert
 Peter Mygind – Tage Steiner

Rahvusvaheline edu

Kuritegu sai välismaal väga edukaks ja sarja kahe esimese hooaja eetriõigused on müüdud 120 riigi televisioonile. Samuti elavnes märgatavalt Sarah Lundi üheks visuaalseks tunnuseks olnud fääri mustriga kampsunite müük.

Kategooria:Taani telesarjad